**Talaiga Fesufiai; (Collaborative Ministry).**

*Reupena Maulolo*

*Faiaoga o le Faiva Alofilima o le Mataupu Silisili*

***Fa’atomuaga:***

E i ai le talitonuga, o *le EFKS ua matua i le Talalelei*, aua o le Lotu na muai totoina i finagalo ma loto o tagata Samoa le Tala i le Faaolataga. Peitai, o le lolofi mai o suiga ma faiga fou o tapuaiga o se luitau lea mo le ekalesia. I nei aso, o le vaitau o le toe to manatu ma sei seu silasila i le taua o le ‘Tala’iga Fesufiai’ (collaborative ministry); o se aupega e faailoa atu ai i isi lotu kerisiano a tatou foi faiga ma talitonuga. O le mea moni, ua faamanu po’ia i le ofaga le Talalelei, ina ua tele mau lotu eseese i nai o tatou laufanua.

O le fa’amoemoe maualuga la o le pepa, ina ia tatou āleaga ma fesufiai i auala ma faiga manino, o lo’o atagia ai lo tatou ta’u matuaina e fai ma e taulamua i le fa’alauteleina o le Talalelei ia Iesu Keriso. Ua fa’ata’otoina i totonu o lenei pepa ni nai motuga’afa po’o ni mafaufauga, ina ia maua’a ma loloto ai la tatou silasila i le taua o lenei foi faiga ua taua o le ‘collaborative ministry’ ia poo le ‘talaiga fesufiai’ e pei ona faa-Samoa ina ai.

1. *Talia isi Kerisiano.*
2. *Talaiga e le ‘mai’ le Lotu.*
3. *Talaiga e ‘mai luga’ ae le ‘mai lalo nei’.*

**O le a le ‘Talaiga Fesufiai’?**

Ua masani Samoa i le soifua foi lea;*‘avatu, aumai’*. O se aga ma se tu o loo afifi ai le alofa ua feuluulutai. O le ‘talaiga fesufiai’ e tino mai ma uiga, ina ua fefaasoaai ma aleaga faatasi tagata i o latou talitonuga, aua o le faamoemoe lea sa faafaileleina e Iesu Keriso. O le avea ai o le tagata poo le ekalesia ma e faamaitea le ‘talaiga fesufiai’ e atagia i le soifua mafuta ina ua faavaeina i se soifuaga fou.

O lona uiga, o le ola fesootai o tagata talitonu ma faatuatua, e totogo ae ina ua faaaogaina ma le tatau le malosi (power). Le soifua fesufiai i silafia ma lagona e totogo ae ina ua tatou faasafua ma faasoa atu lea malosi i isi tagata ina ia mafatotoga ai i le Talalelei.

Aua o le faauigaina o le upu ‘malosi’ i le gagana Eleni (δύναμις)[[1]](#footnote-2); o le malosi e faamaitea e le Agaga Paia, le malosi e na te aiaina le tagata poo le ekalesia, ina ia ona amanaiaina lagona ma se iloa o isi foi tagata, poo isi foi talaiga e uiga i le Atua ma lana Talalelei.

Faapei ona faasoa manino ai se tasi o faiaoga iloga o le Faiva Alofilima o le Mataupu Silisili (Practical Theology) e suafa ia Stephen Pickard e faapea; “To exercise ministry in a collaborative manner requires spiritual maturity.” O lona uiga, e taua le soifua ua afu i le Talalelei, e manaomia foi le silafia ua matua fa’a-le-agaga, aua o le malosi lea e mafai ai ona totogo ae lagona fesufiai, le fetufaai, ma le fefaasoaai i manatu ina ia loloto ai faatofalaiga e uiga i le Atua ma lana Talalelei, aemaise lava i le va tagata soifua.

O le faalauteleina o le manatu o Pickard i le uiga loloto o le ‘talaiga e ala i le fesufiai’ o lo’o ia faapea mai ai;

Collaborative ministry is a ministry that requires resurrection of a new self with others. […]. Many of the church have been victims of a ministry that has been the very antithesis of a collaborative venture. Unreconstructed Christian leaders often exercising extremely successful ministries can remain blind to the collaborative way.

I totonu o upu nei a Pickard, o lo’o atagia ai le matagofie o le soifua galulue fa’atasi i le loto mama ma le soifua fetufaai, aua o le finagalo moni lea o Iesu Keriso ina ia tatou faia. E taua le toe faafouina ma le toe timataina o le soifua faatuatua, e ala i manatu ma lagona ua autasi ma ua toe fuataiina faatasi ma isi foi kerisiano. O ina e tupu ae ai le malosi ma le moemoe fou, ina ua fausia lagona ma finagalo e ala i le filiga ma le naunautai e mafuta ma fefaasoaai ai ma isi uso a Kerisiano.

A o le fesili e tatau lava ona tatou fesili faatasi ai; *Faamata e mafai ona toe faatinoina lea faiga i nei aso?*

I le faalauteleina o le pepa ua tuuina atu ai ni nai mafaufauga e tatala ai lenei faamoemoe. O vaega la e tolu ua taua i lalo ifo, ua fai ma auau o mafaufauga i lenei mataupu.

1. ***Ia talia isi Kerisiano***

E le toe tau faailoina taaviliga ua matauina i le Talalelei ma ona suiga ua oo mai i nei aso. O le mea moni, ua pei o se tauvaga ua faia nei, ina ua fetuleni mai le mau talitonuga, ma ua tauau ina fesiligia ai uiga loloto o aoaoga ma talitonuga faa-kerisiano, ua maea mamanuina e tuaa ua mavae.

I le vaai mai fafo, o loo malosi le manatu foi lea faapea; ‘*o tatou o loo tutu faatasi ma felagolagomai pea*’ (the We-mode cooperation). Peitai o loto i totonu o loo malosi lava ma mausali ai le lagona ‘*ia na o au lava*.’(the I-mode cooperation). Ao aga ma lagona ia e mafua ai ona va pea le fogavaa i le galuega molimau i le Talalelei, ma oo ai i le tusitusilima ma le vaivaiga lea ua faalogoina i nei aso; ***o a matou talaiga e sao, a o outou e sese***.

Peitai o loo manino lava i le tusi a Paulo ia Efeso 4:3-6[[2]](#footnote-3), o loo faailo atu ai upu toe faamanatu i le lotu kerisiano oi Efeso; ia manatua a e le tagata, e tasi lava le Atua. O ia lava o le Atua mamalu, ma e sili ona maualuga atu nai lo mea uma, ma o loo lotolotoi foi i mea uma lava. O lona uiga, ia faatauaina le ola mafuta ma le fesootai lelei o tagata uma, aua a tatou faia o lea, ona mau avanoa lea o le tagata e na te amanaia ma lagona lelei ai le faasoa atu a le isi tagata.

Ina ia talia gofie lagona ma mafaufauga o isi tagata lotu kerisiano, ua talafeauga lelei lava ma le mau a Andrei Rublev[[3]](#footnote-4) ina ua ia faatauaina le ‘mode of togetherness’ (poo le agaga o le galulue ma feoeoeai faatasi.) O loo faamamafaina ai e Rublev le mafaufauga e faapea; “[…] when the Church acts in a collaborative manner it actualizes its own deepest reality. The people of God do not decide of their own accord to operate in a collaborative manner.” O loo faavae lagona ia o Rublev i le taua o le galulue ma felafolafoai faatasi o le fanau a le Atua, aua o le ata manino lea o le moni ma le loloto o le soifua faa-kerisiano.

O lo’o manino mai foi i le model poo le mafaufauga o Graham Buxton[[4]](#footnote-5) ua taua o le ‘perichoretic’[[5]](#footnote-6) (lit. dancing around) ia poo le siva fetaliai; O loo faaataina mai ai, o le Atua i lona lava soifua mamalu, o le auga ma le faavae mausali lea o le ‘talaiga fesufiai’ i le va tagata.

O loo atagia ai i le soifuaga o le Atua Tolutasi Paia (Triune God), le faataitaiga sili o le soifua fesootai o tagata, ina ia tino mai ma mausali le galuega talai. O loo faamamafaina ai le ata faapea; “Each of the members of the Trinity is inclined towards the others in respect and acknowledgement of shared life.”

O lona uiga, o le siva fetaliai poo le galulue felagolagomai a le Tama, le Alo, ma le Agaga Paia, o le ata manino lea e ui ina eseese persona (character/role) ae tasi lava le Atua, e tasi lona finagalo paia ma lona faamoemoe, ia maua e tagata faatuatua uma lava le Faaolataga. O le uiga faa-Mataupu Silisili lea o le talaiga fesufiai; ia laugatasia i le feavatai tagata uma ina ia malamalama ma manino i uiga o talaiga ma talitonuga i le Atua soifua.

E pei o lenei; o le mafuta, fesootai ma fesufiai e ala i le talanoa, o se auala sili ona moomia lea e toe fafagu ma toe lalagaina ai le ola fefaasoaai o tagata taitoatasi, i aiga, o nuu, tainane ekalesia eseese i nuu ma afioaga, e faapena foi i atunuu i fafo o loo atiinaae ai le Talalelei. Aua fai mai Rublev i lana vaai faa-Mataupu Silisili; “O le fesootai e ala i fetufaaiga o se auala ua faamaitea e le Agaga mo soo se tagata, ma soo se talaiga ina ia laugatasia ma tupu ai le soifua galulue faatasi mo se viiga sili o le Atua.”

Afai o lea ua faamanatu e le aposetolo o Paulo ia Efeso; o le Atua e toe fuatiaina ai amio lelei; manatu le pepa, o le faavae foi lea o lo tatou soifua ma le ola fesootai i isi foi o tatou uso i le Talalelei. E mafai ona tatou taliaina le faasoa mai a isi kerisiano, ina ua laualuga le galulue faatasi *‘ma’* isi nai lo le *‘mo’* isi, ia poo le faapea foi *‘i lalo’* o le taitaiga a isi. E afua le fesufiai lea ina ua lofia i le faamaoni e loto atu i le isi, loto maualalo e talia ai, atoa ai ma le poto e faaatoatoaina ai le ofoina atu o meaalofa ma le iloa mo isi tagata.

1. ***Talaiga “e le mai” le lotu***

I le fesootaiga o le talaiga ma le lotu, o loo faapea mai ai Dietrich Bonhoeffer; “O le avea ma soo moni o Iesu Keriso o lo tatou auai ma taliaina lava lea o suiga ua oo mai, aua o le auala tanu lea e taitaiina ma faatonufolauina ai tatou i taaviliga o le lalolagi.”

O lona uiga o le manatu o Bonhoeffer, o le soifua talai e tatau lava ona faavaeina i le soifua mulimuli i tulaga aao o Keriso.

I lenei vaega o le pepa, o le a taumafai ai e faamanino le taua o upu nei *‘ministry of’ (talaiga o le)* ma le *‘not from’ (e le mai)* le Lotu. E mafai ona tuufaatasia ia upu e lua ona faalauteleina lea faapea; “O le talaiga o le Talalelei o le finagalo lea o le Atua mo tagata faatuatua ina ia faia, ae le o se mea patino i se ekalesia poo se tagata.”

O le upu *‘of’* poo le *‘o le’* o loo na faamaninoina mai ia i tatou o le talaiina o le Talalelei, o le meaalofa mai le Atua mo tagata ua faatuatua ma talia Lana faaolataga. O lea meaalofa o loo saga faamausaliina ai le talitonuga; o talaiga uma lava, e mai le Atua lea. O le ala faapea mai lea o Ray Anderson[[6]](#footnote-7); “O le mealofa foi lea, o le meaalofa lava mo le talaiga o le Talalelei, o le meaalofa e pulunaunauina ai i tatou agai le soifua matua i le talalelei.”

Peitai, a manatu loa le tagata o le talaiga o le Talalelei ia Keriso o se finagalo o le ekalesia poo tagata Kerisiano, ona oo loa lea i le vaivaiga o le tusitusilima, fetuiai poo ai e sao o ai foi e sese lana mau. O i tonu foi o le a faigata ai i tagata ona silafia ma iloatino le atoaga ma le moni o le Talalelei na lailoa ai Keriso i le satauro. Atonu o le mafuaaga lea na fafauina ai manatu ma lagona faa-Mataupu Silisili o Karl Bath i lona faapea mai;

*“Solidarity with the world means that those who are genuinely pious approach the children of the world as such, that those who are genuinely righteous are not ashamed to sit down with the unrighteous as friends, that those who are genuinely wise do not hesitate to seem to be fools among fools,…, but willingly and with a good conscience.[[7]](#footnote-8)*

O loo manino i manatu o Bath, e tupu ma mauaa le Talalelei, ina ua malosi le soifua talitonu, ina ua lofia i le amiotonu e le ma ai e fesufiai ma tagata le talitonu. E saga faatupuina ai foi le poto ina ia le lolo atu i manatu vaivai ma le valea o isi, ae peitai e naunau ai i le lelei ma le manino o le vaai, e faavasegaina ai *le lelei ma le leaga*.

O natura ia faa-le-tagata kerisiano a maua, ona leai lea o se fefe e faasoa atu, ona lototele lea e fesufiai ai ma fesoasoani i le vaivai faa-le-agaga o isi tagata, ae avea ai foi lona tagata faatuatua ma le faalagolago i le Atua, e fai ma la susulu malosi o le Talalelei ia Keriso lo tatou Faaola.

1. ***Talaiga; ‘e mai lugā’***

Afai ua tatou manatu o le ‘talaiga’ (ministry) e mai lugā, ona tatou iloa lea, e tatau lava ona fai lea ma siliāga o lo tatou feagai ai ma isi lotu ma a latou foi talaiga. A tatou talanoa loa i le upu *‘mai lugā’* ona tatou faapea lea; O le Atua o loo faasino i ai, ae a tatou faaaogaina loa le upu *‘mai lalo nei’* o lona uiga o le lalolagi, o tagata, o le Ekalesia.

E mafai ona faapea se manatu, o le ‘talaiga mai luga’ o loo faatatauina i se malosi lilo, se malosi e le mafaatusalia i ai le malosi faa-le-tagata. Aua o le malosi o loo faailoa mai ai le mamalu ma le silisili ese o le Atua nai lo se isi lava mea o le foafoaga, e oo a i le tagata soifua. Le faagasologa lea o le talaiga e tatau lava i le tagata soifua ona ia faatauaina; Lea e molimau i ai le alii faifeau e suafa ia R.C. Moberly; “Yet the body does not capacitate the ministry to fulfil its functions in and for the body to which it belongs.”

O ia upu a Moberly o loo afifi ai se feau taua; o se faamanatu ina ia le avea le talaiga o le Talalelei ma auala e faamalieina ai ma faamausaliina ai manatu faa-le-tagata o se ekalesia. A ia mautinoa e le tino o Keriso poo le ekalesia, e mai luga le talaiga, o le mana foi lea e mafai ai ona tamau ma tupu pea i loto ma agaga le Talalelei. O lona uiga a leai loa le Atua, ona faamuamua loa lea o manatu ma mafaufauga faa-le-tagata ae mulimuli mai Lē ana le feau.

I totonu o aulotu ma ekalesia, ua tuu matamaga lava nafa ma matafaioi; o le Faafeagaiga, Aoao, Aoao fesoasoani, Tiakono ma Tagata Lotu. Peitai e i ai taimi e le o gatasi ai le futia ma le ūmele i finagalo ma lagona e uiga i tiute ma tuaoi o feau ma galuega i le valaauina. Ao ina tonu e tatau ona toe faatepa ma toe to manatu ai i tatou uma i le fetalaiga a Iesu i ona soo e pei ona molimau i ai Mataio 20:24-26[[8]](#footnote-9). O loo manino i upu a Iesu, e le taua tulaga ma le faaeaina, ae sili atu ona faaeaina ma tu maualuga le tagata e tausi le filemu ma augofie e auauna mo isi, aua o le mea sili lea i le finagalo o le Faaola.

O le avea foi ma molimau o le Talalelei, e tele ma lavelave aga ma uiga loloto o le mau tapuaiga ua fetuleni mai nei. I nei suiga ma le luluti mai o talaiga eseese, e taua ai le faalauteleina e Moberly o le mataupu e uiga ia Iesu Keriso (Christology). O le mau a Moberly e uiga ia Iesu, o loo ia tautino ai; “[…] Christ is priest ‘in that he is the eternal offerer of this devotion of love, which, though human, is living because it died. Therefore the priesthood of Christ, then is Divine love under conditions of humanity having both a manward and Godward aspect.”

E mafai ona faapea se isi faamatalaga o mafaufauga o Moberly; Afai tatou te ioe o Keriso o le faifeau poo failotu silisili, e tatau foi la i le Lotu ona faia le galuega talai e tusa ma ala o Keriso. I se isi manatu, o le Lotu o le tino lea o Keriso; o lona uiga o le avea ai ma tagata tala’i, poo auauna o le Talalelei, o le faailoga lea o lo tatou auai faatasi ma Keriso i ona tiga, ina ia mafai ai ona tatou faaali atu, e ala i o tatou loto talitonu le alofa paia ua faaalitinoina mai e le Agaga.

O lona uiga, afai tatou te talitonu o le talaiga o le Talalelei ia Iesu o le meaalofa mai le Agaga Paia ina ia tatou faasafua atu, e tatau la ona tatou taulamua e faailoa e ala i le fesufiai ma isi foi tagata e uiga i lea meaalofa mai lugā, e ala i a tatou faatinoga, o upu, aemaise o le soifuaga fesootai i le va tagata.

***Upu Faaiu: (O nai taiala mo le Galuega Talai a Keriso)***

Le paia maualuga o le aufaigaluega totofi a le Atua, manatu lava o lou soifua auauna o le soifua ua matua i soo se tafa o le galuega talai. O le galuega e mamafatū, aua e tutupu pea luitau ona o le mau talaiga kerisiano ua fotuai mai. Ae talitonu, o lou soifua matua i le Talalelei, o le foe lea e faatonutonuina peau lagavale o talaiga fou nei, e ala i le soifua fesufiai ina ia avatu, aumai, aua lava se viiga sili o le Atua soifua.

O le feavatai e faamaitea le soifua mafuta ma fesufiai, ma o se auupega e totogo ae ai le galulue femulumuluai faatasi ma tineia ai le fevaevaeai. O le tutu faatasi e ala i le suafa o Iesu Keriso, e aunoa ai se femateai, se fetuatuanai, aua o le poto ua faamaitea e le Agaga Paia; e iloa ai onosai, alofa, ma malamalama ai i eseesega o talitonuga ma talaiga.

O le alofa o Iesu Keriso e soosoo tuli ai mafutaga a le au faatuatua, e fausiaina ai foi le filemu i finagalo ma loto. O faatinoga ma fuafuaga faa-le-tagata, a faatonufolauina e le mana o Keriso, ona nanea lea ma maua ai pea Lona viiga, ina ua noa so tatou tauleleia. O le uiga loloto lea o le alofa e limataitaiina ai la tatou auaunaga faa-tagata talai mo Ia; le alofa e talia ai le isi tagata, e fefaasoaai ai i manatu ma lagona e uiga ia Keriso, ao le alofa foi e tatala atu ai so tatou silafia ma se iloa e uiga i le Atua ua liutina tagata ala ia Iesu.

Le alofa lea o Keriso e tatau ona soifua ma ola ai soo se kerisiano, aua fai mai Ioane i lana uluai tusi (1 Ioane 4:8, 12); “O se le alofa ua le iloa e ia le Atua; aua o le Atua, o le alofa lava ia. […] E lei vaaia lava le Atua e se tasi; a tatou fealofani, ua tumau le Atua i totonu ia te i tatou, ua atoatoa foi le alofa ia te ia i totonu ia i tatou.”

O le faamoemoe o Keriso ia faasaoloto le agaga mai le tulafono, ma ia fofoaina ma tuueseina noanoataga o le fanau a le Atua mai le pologa. O lona uiga, e taua le soifua ua afu i le galuega talai, aua o le ituaiga soifua lea e lavatia tiga o le galuega, ina ia taulamua ai e fai galuega ma auaunaga lelei mo isi, e faatupuina ai fealofaniga ma le soifua mafuta e ala i le Talalelei.

Ia faamanuia tele mai le Atua i le soifua auauna ma le soifua mafuta o a outou susuga i Toeaina Faatonu, Toeaiina, le mamalu ma le paia lasialsi o le aufaigaluega o Faafeagaiga, faapea aoao tausi nuu, ma ia toia pea tatou uma i ana meaalofa e talaiina ai lana Talalelei.

Soifua ma ia Manuia!!!

1. *Dunamis* is not just any power; the word often refers to miraculous power or marvelous works. *Dunamis* can also refer to “moral power and excellence of soul,” according to Thayer’s Greek Lexicon. Perhaps most importantly, *dunamis* can refer to “inherent power, power residing in a thing by virtue of its nature, or which a person or thing exerts and puts forth” [↑](#footnote-ref-2)
2. **Efeso 4:3-6** “Ia taumafaia e outou ona taofi o le loto gatasi i la le Agaga i le noataga o le filemu. E tasi le tino, e tasi foi le Agaga, faapei ona valaauina o outou i le faamoemoe e tasi ua valaauina ai outou. E tasi le Alii, e tasi le faatuatuaga, e tasi le papatisoga; e tasi le Atua, o le Tama foi lea o tagata uma lava, o le ua i ai i mea uma lava, o loo i totonu foi o mea uma lava. [↑](#footnote-ref-3)
3. Andrei Rublev’s *Icon of the Trinity* highlights the significant value of the ‘mode of togetherness’ as a possible model for collaborative ministry among churches today. [↑](#footnote-ref-4)
4. Graham Buxton in *The Trinity, Creation and Pastoral Ministry: Imaging the Perichoretic God* (Milton Keynes: Paternoster Press) 2005, p 129. [↑](#footnote-ref-5)
5. **Perichoretic** literally means ‘dancing around’; this view implies the idea that God’s collaborative character is by nature outwardly directed, open, invitational and hospitable. [↑](#footnote-ref-6)
6. Ray S. Anderson in *The Soul of Ministry: Forming Leaders for God’s People.* Here Anderson talks about ‘gift of ministry’ as charismatic or having ‘birth gift’ in the Spirit (Westminster John Knox Press: Louisville USA) 1997, p 137. [↑](#footnote-ref-7)
7. Ibid, p 140. [↑](#footnote-ref-8)
8. Mataio 20:24-26… “*Ua faalogo ai le toasefulu, ona tiga ai lea o latou loto i lea uso e toalua. A ua valaau atu Iesu ia te i latou, ona faapea atu lea o ia, Ua outou iloa o alii o nuu ese ua aliitai i latou, o e ua sili foi ua pule ia te i latou, a e le faapea outou; a o se fia sili ia te outou, ia fai o ia ma a outou auauna; o se fia muamua foi ia te outou, ia fai o ia ma a outou tautua.”* [↑](#footnote-ref-9)